Aktor mener mild Pistorius-dom kan skape tillitskrise
- Dersom rettens dom er for mild og samfunnet mister tillit til retten, vil de ta loven i egne hender, sa statsadvokat Gerrie Nel i retten i Pretoria onsdag. - Det er dét retten må gardere seg mot, sa Nel, som vil at Pistorius blir dømt til fengsel. Den 11. september ble sprintstjernen frifunnet for overlagt og forsettlig drap på kjæresten Reeva Steenkamp. Dommer Thokozile Masipa hevdet imidlertid at Pistorius utvilsomt handlet uaktsomt da han skjøt 29-åringen fire ganger gjennom en baderomsdør. Mandag startet rettsmøtene om straffeutmålingen, og fredag denne uken kan Masipa komme til å avsi dommen. 27-årige Pistorius risikerer alt fra en bot til 15 års fengsel for drapet som han erkjenner å ha begått, men hevder skjedde i selvforsvar fordi han trodde Steenkamp var en innbruddstyv.Samtidig som rettsmøtene om straffeutmålingen fortsatte i Pretoria, uttrykte advokatene til Reeva Steenkamps familie sjokk over at Pistorius' forsvarere har kommet med avsløringer om penger familien har mottatt av 27-åringen. Advokatene sier i en uttalelse på vegne av familien at de har innfridd Pistorius' ønske om ikke å avsløre at sprintstjernen har utbetalt 540 dollar, tilsvarende 3.500 norske kroner, månedlig til familien etter at drapet ble begått. - Vi ble derfor ganske overrasket i går når denne opplysningen ble avslørt i retten uten noe varsel til oss på forhånd, heter det i uttalelsen onsdag. Et av forsvarets vitner, tilsynsvergen Anette Vergeer, refererte i retten tirsdag til utbetalingene som bevis på at Pistorius angrer på at han drepte modellkjæresten. Avsløringen har ført til påstander om at Pistorius' forsvarere ville gå ut med betalingene for å redusere sannsynligheten for at han må i fengsel.Tilsynsvergen Vergeer ble også møtt med kritikk av aktor Nel i retten onsdag for en rapport hun har skrevet om situasjonen i sørafrikanske fengsler. Vergeer, som skrev rapporten på oppdrag fra Pistorius' forsvarere, hevdet i retten dagen i forveien at 27-åringen risikerer å bli gjengvoldtatt dersom han blir dømt til fengsel. Nel kritiserte imidlertid Vergeer for hennes bruk av ni år gamle opplysninger og for ikke å være kjent med loven om omsorg for funksjonshemmede. Pistorius, som har amputert begge beina, er kjent fra både OL og Paralympics. Han har blitt kalt verdens raskeste mann uten bein.
Dersom sprintstjernen Oscar Pistorius slipper fengsel for drapet på kjæresten, risikerer retten å ødelegge ryktet til Sør-Afrikas rettssystem, advarer aktor i saken.